Document ID: 32006D0264

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Μαρτίου 2006
όσον αφορά τη λήψη προστατευτικών μέτρων σε σχέση με την ψευδοπανώλη των πτηνών στη Ρουμανία
[κοινοποιηθείσα υπό τον αριθμό Ε(2006) 892]
(Κείμενο που παρουσιάζει ενδιαφέρον για τον ΕΟΧ)
(2006/264/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22,
Εκτιμώντας τα ακόλουθα:
(1)
Η ψευδοπανώλη των πτηνών είναι άκρως μεταδοτική ιογενής νόσος των πουλερικών και των πτηνών και υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών.
(2)
Η Ρουμανία κοινοποίησε στην Επιτροπή την εκδήλωση κρουσμάτων ψευδωπανώλης των πτηνών στο έδαφός της.
(3)
Εν όψει του κινδύνου που συνεπάγεται για την υγεία των ζώων η εισαγωγή της νόσου στην Κοινότητα, ενδείκνυται να ληφθούν μέτρα όσον αφορά τις εισαγωγές ζώντων πουλερικών, στρουθιονίδων, εκτρεφόμενων και άγριων πτερωτών θηραμάτων και αυγών προς επώαση αυτών των ειδών από τη Ρουμανία.
(4)
Η Ρουμανία διαβίβασε περαιτέρω πληροφορίες για την κατάσταση της νόσου και ζήτησε τη διαίρεση σε περιφέρειες ώστε να ανασταλούν οι εισαγωγές στην Κοινότητα μόνον από τις περιφέρειες στις οποίες έχει εκδηλωθεί η νόσος, καθώς η κατάσταση στην υπόλοιπη χώρα φαίνεται να είναι ικανοποιητική. Οι επί του παρόντος διαθέσιμες πληροφορίες καθιστούν δυνατό τον περιορισμό των μέτρων προστασίας σε συγκεκριμένες περιφέρειες.
(5)
Από τις πληροφορίες που υποβλήθηκαν στην Επιτροπή συνάγεται ότι οι πρώτες υπόνοιες για εκδήλωση της νόσου στη Ρουμανία προέκυψαν στις 22 Νοεμβρίου 2005.
(6)
Συνεπώς, λαμβανομένης υπόψη της περιόδου επώασης της νόσου, πρέπει να ανασταλεί η εισαγωγή στην Κοινότητα από τις πληγείσες περιοχές της Ρουμανίας νωπού κρέατος πουλερικών, στρουθιονίδων, άγριων και εκτρεφόμενων πτερωτών θηραμάτων, παρασκευασμάτων κρέατος και προϊόντων με βάση το κρέας που συνίστανται σε ή περιέχουν κρέας αυτών των ειδών, τα οποία προέρχονται από πτηνά που έχουν σφαγεί μετά την 1η Οκτωβρίου 2005.
(7)
Η απόφαση 2005/432/ΕΚ της Επιτροπής, της 3ης Ιουνίου 2005, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ (3), προβλέπει κατάλογο τρίτων χωρών ή τμημάτων αυτών από όπου τα κράτη μέλη μπορούν να επιτρέπουν την εισαγωγή προϊόντων κρέατος και καθορίζει τρόπους επεξεργασίας που θεωρούνται αποτελεσματικοί για την αδρανοποίηση των ορισμένων παθογόνων παραγόντων.
(8)
Για να αποτραπεί ο κίνδυνος μετάδοσης της νόσου μέσω των προϊόντων που καλύπτονται από την απόφαση 2005/432/ΕΚ, πρέπει να εφαρμοστεί κατάλληλη επεξεργασία ανάλογα με την υγειονομική κατάσταση της χώρας καταγωγής και τα είδη από τα οποία προέρχεται το προϊόν. Επομένως, είναι σκόπιμο να συνεχιστούν οι εισαγωγές προϊόντων κρέατος πουλερικών που προέρχονται από τις πληγείσες περιοχές της Ρουμανίας και έχουν υποστεί επεξεργασία σε θερμοκρασία τουλάχιστον 70 ° Κελσίου σε όλο το προϊόν.
(9)
Προκειμένου να επιτραπούν οι εισαγωγές των προϊόντων κρέατος που υποβάλλονται σε θερμική επεξεργασία επαρκή για την αδρανοποίηση πιθανού ιού στο κρέας, είναι αναγκαίο να διευκρινίζεται η απαιτούμενη επεξεργασία για το κρέας πουλερικών στα πιστοποιητικά υγείας που εκδίδονται σύμφωνα με τα παραρτήματα ΙΙΙ και IV της απόφασης 2005/432/ΕΚ.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη αναστέλλουν τις εισαγωγές ζώντων πουλερικών, στρουθιονίδων, εκτρεφόμενων και άγριων πτερωτών θηραμάτων και αυγών προς επώαση αυτών των ειδών από τις κομητείες της Ρουμανίας που παρατίθενται στο παράρτημα της παρούσας απόφασης.
Άρθρο 2
Τα κράτη μέλη αναστέλλουν τις εισαγωγές από τις κομητείες της Ρουμανίας που παρατίθενται στο παράρτημα της παρούσας απόφασης:
α)
νωπού κρέατος πουλερικών, στρουθιονίδων, άγριων και εκτρεφόμενων πτερωτών θηραμάτων· και
β)
παρασκευασμάτων κρέατος και προϊόντων με βάση το κρέας που συνίστανται σε ή περιέχουν κρέας των ειδών που αναφέρονται στο στοιχείο α).
Άρθρο 3
1. Κατά παρέκκλιση από το άρθρο 2 στοιχεία α) και β), τα κράτη μέλη επιτρέπουν τις εισαγωγές προϊόντων που καλύπτονται από το εν λόγω άρθρο και τα οποία προέρχονται από πουλερικά, στρουθιονίδες, εκτρεφόμενα και άγρια πτερωτά θηράματα προερχόμενα από τις κομητείες της Ρουμανίας που παρατίθενται στο παράρτημα της παρούσας απόφασης και τα οποία έχουν σφαγεί ή θανατωθεί πριν από την 1η Οκτωβρίου 2005.
2. Στα κτηνιατρικά πιστοποιητικά που συνοδεύουν τις αποστολές των προϊόντων της παραγράφου 1 περιλαμβάνονται οι ακόλουθες αναφορές:
«Νωπό κρέας πουλερικών/νωπό κρέας στρουθιονίδων/νωπό κρέας άγριων πτερωτών θηραμάτων/νωπό κρέας εκτρεφόμενων πτερωτών θηραμάτων/προϊόντα κρέατος που συνίστανται σε ή περιέχουν κρέας πουλερικών, στρουθιονίδων, άγριων ή εκτρεφόμενων πτερωτών θηραμάτων/παρασκευάσματα κρέατος που συνίστανται σε ή περιέχουν κρέας πουλερικών, στρουθιονίδων, άγριων ή εκτρεφόμενων πτερωτών θηραμάτων (4), σύμφωνα με το άρθρο 3 παράγραφος 1 της απόφασης 2006/264/ΕΚ της Επιτροπής.
3. Κατά παρέκκλιση από το άρθρο 2 στοιχείο β) της παρούσας απόφασης, τα κράτη μέλη επιτρέπουν τις εισαγωγές προϊόντων κρέατος που συνίστανται σε ή περιέχουν κρέας πουλερικών, στρουθιονίδων, εκτρεφόμενων και άγριων πτερωτών θηραμάτων, όταν το κρέας αυτών των ειδών έχει υποστεί κάποια από τις ειδικές επεξεργασίες που αναφέρονται στα σημεία B, Γ ή Δ του μέρους 4 του παραρτήματος ΙΙ της απόφασης 2005/432/ΕΚ.
4. Η ειδική επεξεργασία που εφαρμόζεται σύμφωνα με την παράγραφο 3 του παρόντος άρθρου διευκρινίζεται στο σημείο 9.1 στήλη Β του κτηνιατρικού πιστοποιητικού, το οποίο έχει συνταχθεί σύμφωνα με το υπόδειγμα που περιλαμβάνεται στο παράρτημα ΙΙΙ της απόφασης 2005/432/ΕΚ, με την προσθήκη στο πιστοποιητικό αυτό της ακόλουθης διατύπωσης:
«Προϊόντα κρέατος σύμφωνα με την απόφαση 2006/264/ΕΚ της Επιτροπής»
5. Η ειδική επεξεργασία που εφαρμόζεται σύμφωνα με την παράγραφο 3 του παρόντος άρθρου πιστοποιείται με την προσθήκη της ακόλουθης διατύπωσης στο κτηνιατρικό πιστοποιητικό που συντάσσεται σύμφωνα με το υπόδειγμα που περιλαμβάνεται στο παράρτημα IV της απόφασης 2005/432/ΕΚ:
«Προϊόντα κρέατος σύμφωνα με την απόφαση 2006/264/ΕΚ της Επιτροπής»
Άρθρο 4
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
Άρθρο 5
Η παρούσα απόφαση εφαρμόζεται έως τις 31 Ιουλίου 2006.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 27 Μαρτίου 2006.

Labels: 3
17
18
6